รัฐบาล จัดสรรที่ดินทำกินให้ชุมชนเข้าทำกินในรูปแบบสหกรณ์ ในพื้นที่กลุ่มจังหวัดภาคตะวันออกเฉียงเหนือตอนบน 1 กว่า 11,000 ไร่ และมอบป่าชุมชนใน 5 จังหวัด กว่า 10,000 ไร่
รัฐบาล จัดสรรที่ดินทำกินให้ชุมชนเข้าทำกินในรูปแบบสหกรณ์ในพื้นที่กลุ่มจังหวัดภาคตะวันออกเฉียงเหนือตอนบน 1 รวม 2 พื้นที่ 2 จังหวัด เนื้อที่กว่า 11,000 ไร่ และมอบป่าชุมชนใน 5 จังหวัด รวม 25 พื้นที่ เนื้อที่กว่า 10,000 ไร่

พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า การลงพื้นที่กลุ่มจังหวัดภาคตะวันออกเฉียงเหนือตอนบน 1 ของพลเอก ประยุทธ์ จันทร์โอชา นายกรัฐมนตรี กำหนดพื้นที่เป้าหมายการจัดที่ดินทำกินให้ชุมชนตามนโยบายรัฐบาลด้วยการออกหนังสืออนุญาตให้เข้าทำประโยชน์ หรืออยู่อาศัยใน 2 พื้นที่รวม 2 จังหวัด เนื้อที่กว่า 11,811 ไร่ ประกอบด้วย ป่าโคกน้ำเค็มและป่าโคกดอนโพธิ์ จังหวัดอุดรธานี 9,462 ไร่ และป่าภูห้วยหมาก ป่าภูทอก และป่าภูบ่อบิด จังหวัดเลย 2,348 ไร่ 
ทั้งนี้ การจัดสรรที่ดินทำกินให้เข้าใช้ประโยชน์จะช่วยให้ราษฎรสามารถอยู่อาศัยและทำกินในพื้นที่ของรัฐได้อย่างถูกต้องตามกฎหมาย และช่วยลดความขัดแย้งระหว่างรัฐและประชาชนเกี่ยวกับการใช้ทรัพยากรที่ดินด้วย
 
พร้อมกันนี้ ยังได้กำหนดพื้นที่รับมอบหนังสือแสดงโครงการป่าชุมชนรอบพื้นที่คณะกรรมการนโยบายที่ดินแห่งชาติ (คทช.) ใน 5 จังหวัด รวม 25 พื้นที่ รวมเนื้อที่กว่า 10,594 ไร่ คือ จังหวัดบึงกาฬ เลย หนองคาย หนองบัวลำพู และจังหวัดอุดรธานี เพื่อให้ประชาชนสามารถเข้าทำประโยชน์ในพื้นที่อย่างถูกต้องตามกฎหมายและให้ชุมชนมีส่วนร่วมในการดูแลรักษาป่า